Document ID: 32009R0213

KOMISSION ASETUS (EY) N:o 213/2009,
annettu 18 päivänä maaliskuuta 2009,
Euroopan parlamentin ja neuvoston asetuksen (EY) N:o 2160/2003 ja asetuksen (EY) N:o 1003/2005 muuttamisesta Gallus gallus -jalostusparvissa ja jalostuskalkkunoissa esiintyvän salmonellan valvonnan ja testauksen osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon salmonellan ja muiden tiettyjen elintarvikkeiden kautta tarttuvien tiettyjen zoonoosien aiheuttajien valvonnasta 17 päivänä marraskuuta 2003 annetun Euroopan parlamentin ja neuvoston asetuksen (EY) N:o 2160/2003 (1) ja erityisesti sen 5 artiklan 6 kohdan ja 13 artiklan,
sekä katsoo seuraavaa:
(1)
Asetuksella (EY) N:o 2160/2003 pyritään varmistamaan asianmukaisten ja tehokkaiden toimenpiteiden toteuttaminen salmonellan ja muiden zoonoosien aiheuttajien toteamiseksi ja valvomiseksi kaikissa oleellisissa tuotanto-, prosessointi- sekä jakeluvaiheissa ja etenkin alkutuotantovaiheessa, jotta voidaan vähentää niiden esiintyvyyttä ja kansanterveydelle aiheuttamia riskejä.
(2)
Asetuksen (EY) N:o 2160/2003 mukaan Gallus gallus -jalostusparvia koskevia erityisvaatimuksia sovelletaan aina, kun tietyn näyteanalyysin perusteella todetaan Salmonella enteritidis- tai Salmonella typhimurium -bakteerin esiintyminen tällaisessa parvessa. Vaatimusten tarkoituksena on estää tartunnan leviäminen muniin ja broilerinlihan tuotantoketjuun, erityisesti jalostuseläimeltä sen jälkeläisille. Samankaltaisia vaatimuksia olisi sovellettava kalkkunantuotantoon, jotta estetään tartunnan siirtyminen kalkkunanlihan tuotantoketjuun. Asetusta (EY) N:o 2160/2003 olisi sen vuoksi muutettava.
(3)
Euroopan parlamentin ja neuvoston asetuksen (EY) N:o 2160/2003 täytäntöönpanosta lajin Gallus gallus -jalostusparvissa esiintyvien tiettyjen salmonellan serotyyppien vähentämistä koskevan yhteisön tavoitteen osalta ja asetuksen (EY) N:o 2160/2003 muuttamisesta 30 päivänä kesäkuuta 2005 annetussa komission asetuksessa (EY) N:o 1003/2005 (2) vahvistetaan yhteisön tavoite tiettyjen Salmonella spp. -bakteerien esiintyvyyden vähentämiseksi Gallus gallus -jalostusparvissa. Lisäksi asetuksen liitteessä vahvistetaan testausohjelma sen tarkistamiseksi, onko yhteisön tavoitteen saavuttamisessa edistytty.
(4)
Asetuksen (EY) N:o 1003/2005 2 artiklan mukaan komissio tarkastelee uudelleen yhteisön tavoitetta asetuksen (EY) N:o 2160/2003 mukaisesti hyväksyttyjen kansallisten valvontaohjelmien ensimmäisestä täytäntöönpanovuodesta saatujen tulosten perusteella. Vuosi 2007 oli ensimmäinen täytäntöönpanovuosi.
(5)
Jäsenvaltiot ovat toimittaneet vuotta 2007 koskevat seurantatuloksensa komissiolle tiettyjen zoonoosien ja niiden aiheuttajien seurannasta 17 päivänä marraskuuta 2003 annetun Euroopan parlamentin ja neuvoston direktiivin 2003/99/EY (3) mukaisesti. Tulosten perusteella ei näytä olevan tarpeen muuttaa yhteisön tavoitetta.
(6)
Jotta voimavarat kohdentuisivat tehokkaasti, yhteisön tavoitteen saavuttaneiden jäsenvaltioiden olisi saatava vähentää virallisten valvontakäyntien määrää. Asetusta (EY) N:o 1003/2005 olisi sen vuoksi muutettava.
(7)
Asetuksen (EY) N:o 1003/2005 liitteessä vahvistetun testausohjelman tarkastelussa tuli ilmi vaikeuksia näytteenotto-ohjeiden soveltamisessa, ja testausohjelmien herkkyydestä on saatu uutta tietoa. Testausohjelmaa olisi näin ollen muutettava.
(8)
Asetuksia (EY) N:o 2160/2003 ja (EY) N:o 1003/2005 olisi sen vuoksi muutettava.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2160/2003 liitteessä II olevan C osan otsikko ja 1 kohta seuraavasti:
”C. Gallus gallus -jalostusparvia ja jalostuskalkkunoita koskevat erityisvaatimukset
1.
Jäljempänä 3-5 kohdassa säädetyt toimenpiteet on toteutettava aina kun B osan tai komission asetusten (EY) N:o 1003/2005 (4) ja 584/2008 (5) liitteissä vahvistetun testausohjelman mukaisesti suoritetussa näyteanalyysin perusteella todetaan Salmonella enteritidis- tai Salmonella typhimurium -bakteerin esiintyminen Gallus gallus -jalostusparvissa tai jalostuskalkkunoissa 2 kohdassa säädetyissä olosuhteissa.
2 artikla
Korvataan asetuksen (EY) N:o 1003/2005 liite tämän asetuksen liitteellä.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Kuitenkin 2 artiklaa sovelletaan 1 päivästä huhtikuuta 2009 ja 1 artiklaa 1 päivästä tammikuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä maaliskuuta 2009.

Labels: 0
15
17
6